4. การประกอบธุรกิจของแต่ละสายผลิตภัณฑ์

4.1 ผลิตภัณฑ์ของบริษัทแบ่งออกเป็น 2 กลุ่มหลัก ดังนี้

  4.1.1 ผลิตภัณฑ์ยางรถยนต์

  บริษัทตระหนักดีว่า
  ความต้องการในการใช้ยางรถยนต์ของผู้บริโภคมีการเปลี่ยนแปลงอยู่ตลอดเวลาตามการเปลี่ยนแปลงในตลาดรถยนต์ที่มีการผลิตรถยนต์รุ่นใหม่
  ๆ ออกมาอย่างต่อเนื่อง เพื่อให้ครอบคลุมกลุ่มลูกค้าเป้าหมายที่หลากหลายมากขึ้น อาทิ รถเอสยูวี
  รถซิตี้คาร์ รถอีโคคาร์ เป็นต้น ดังนั้น
  เพื่อตอบสนองต่อความต้องการตลาดและลูกค้ากลุ่มเป้าหมาย
  บริษัทได้ให้ความสำคัญต่อการพัฒนาใน 3 แนวทาง คือ

1)  การพัฒนาและวิจัยความต้องการของผู้บริโภคอย่างต่อเนื่อง
    เพื่อให้เข้าใจถึงความต้องการของผู้บริโภคอย่างแท้จริง

2)  การพัฒนาสินค้าและการให้บริการ เพื่อให้ตรงต่อความต้องการของลูกค้าและผู้บริโภค

3)  การพัฒนาบุคลากรเพื่อเพิ่มประสิทธิภาพในการให้บริการและสร้างความพึงพอใจสูงสุดแก่ลูกค้าและผู้บริโภค

  4.1.2 ผลิตภัณฑ์ยางเครื่องบิน

  ยางล้อเครื่องบินของบริษัท กู๊ดเยียร์(ประเทศไทย) จำกัด (มหาชน)
  เป็นอีกหนึ่งสินค้าที่ได้รับการยอมรับอย่างสูงจากลูกค้าทั้งภายในประเทศและต่างประเทศตลอดระยะเวลาอันยาวนาน

  บริษัทดำเนินการผลิตและจำหน่ายยางเพื่อตอบสนองและมีส่วนช่วยสร้างการเติบโตให้กับอุตสาหกรรมอากาศยาน
  สำหรับทั้งเครื่องบินเพื่อการพาณิชย์ เครื่องบินทหาร เครื่องบินขนาดเล็ก
  โดยยางที่ใช้ในอุตสาหกรรมอากาศยานประกอบด้วย ยางเรเดียล (Radial) และยางผ้าใบ
  (Bias)

  บริษัทมุ่งมั่นทุ่มเทพัฒนาคุณภาพ เทคโนโลยี
  และนวัตกรรมยางเพื่ออากาศยานที่กำลังเติบโตอย่างต่อเนื่อง
  โดยเฉพาะอย่างยิ่งการเพิ่มขึ้นของจำนวนเครื่องบินในประเทศจีนและอินเดีย
  บริษัทดำเนินการผลิตยางเครื่องบินแบบผ้าใบและให้บริการหล่อดอกยางเครื่องบิน ณ
  โรงงานที่ตั้งอยู่ในจังหวัดปทุมธานี และนำเข้าผลิตภัณฑ์ยางเรเดียลจากต่างประเทศ
  เพื่อตอบสนองต่อความต้องการของตลาด

4.2 การตลาดและภาวะการแข่งขัน

  ด้านการบริหารงานทางการตลาด
  บริษัทมีเป้าหมายสร้างการเติบโตของส่วนแบ่งทางการตลาดอย่างมีประสิทธิภาพ
  โดยให้ความสำคัญต่อการดำเนินงานทางการตลาดใน 3 ส่วน ดังนี้

  ส่วนที่ 1
  การเปิดตัวผลิตภัณฑ์ใหม่ที่มีนวัตกรรมล้ำหน้าและตอบสนองต่อความต้องการของผู้บริโภคอย่างต่อเนื่อง
  อาทิ ยางรถยนต์สมรรถนะสูงสำหรับกลุ่มรถยนต์นั่งส่วนบุคคล และรถอเนกประสงค์ (SUV –
  Special Utility Vehicle)

  ส่วนที่ 2 การขยายช่องทางการจัดจำหน่าย โดยเน้นการขยายศูนย์บริการกู๊ดเยียร์ ออโตแคร์
  (Goodyear Autocare) เพื่อให้สามารถให้บริการได้ครอบคลุมพื้นที่เป้าหมายทั่วประเทศ
  และตอบสนองความต้องการของผู้บริโภคได้ทั่วถึง

  ส่วนที่ 3 การสร้างแบรนด์ Goodyear
  โดยให้ความสำคัญกับการสื่อสารทางการตลาดที่มีประสิทธิผล อาทิการใช้ Brand Ambassador
  สื่อและกิจกรรมด้านดิจิตอล กิจกรรมส่งเสริมการขายต่างๆ
  เพื่อให้เข้าถึงลูกค้ากลุ่มเป้าหมายและสร้างการรับรู้ในตราสินค้ากับกลุ่มลูกค้าใหม่ๆ

  4.2.1 ผลิตภัณฑ์ยางรถยนต์

(1) ตลาดทดแทน (Replacement Market)

  ตลาดทดแทน (Replacement Market) คือ
  ตลาดที่ผู้บริโภคซื้อยางเพื่อนำไปเปลี่ยนกับยางชุดแรกที่ติดมาพร้อมกับรถยนต์
  ซึ่งบริษัทมีการจำหน่ายสินค้าสู่ผู้บริโภคผ่านตัวแทนจำหน่ายยางภายในประเทศทั้งรายใหญ่
  (Dealer) และรายย่อย (Retailer)

  ตลาดทดแทน มีอัตราการเติบโตที่เพิ่มขึ้นอย่างต่อเนื่อง
  ซึ่งเป็นผลมาจากการฟื้นตัวของเศรษฐกิจโลกและของประเทศไทย
  โดยเฉพาะการฟื้นตัวทางเศรษฐกิจของไทย หลังจากประสบภาวะวิกฤติมหาอุทกภัยในปี 2554

  แม้โรงงานของบริษัทได้รับผลกระทบจากมหาอุทกภัยในไตรมาสที่ 4 ในปี 2554
  แต่ด้วยแผนฟื้นฟูโรงงานที่มีประสิทธิภาพ
  ทำให้บริษัทสามารถกลับมาดำเนินการผลิตและจัดจำหน่ายยางรถยนต์เพื่อตอบสนองต่อความต้องการในตลาดทดแทนได้เร็วกว่าแผนที่วางไว้
  รวมทั้งสามารถผลักดันกิจกรรมการขายและการตลาดเพื่อสร้างการเติบโตของยอดขายได้สูงกว่าปีที่ผ่านมา

  แม้ว่าบริษัทไม่ได้มีการนำเสนอผลิตภัณฑ์ใหม่ออกสู่ตลาดในปี 2555
  จากผลกระทบของวิกฤติมหาอุทกภัย และการให้ความสำคัญเร่งด่วนกับการฟื้นฟูโรงงาน
  อย่างไรก็ดี บริษัทมีแผนแนะนำสินค้าใหม่อย่างต่อเนื่อง
  และให้ความสำคัญกับการลงทุนพัฒนาช่องทางการจัดจำหน่าย การสื่อสารทางการตลาด
  เพื่อสร้างการเติบโตให้กับบริษัทต่อไป

(2) ตลาดโรงงานประกอบรถยนต์ (Original Equipment Market)

  ประเทศไทยนับเป็นหนึ่งในฐานการผลิตรถยนต์ของภูมิภาคเอเชีย
  แม้ในช่วงต้นปีที่ผ่านมาโรงงานประกอบรถยนต์ยังอยู่ในช่วงฟื้นตัวจากวิกฤติมหาอุทกภัยในประเทศไทย
  และเกิดการชะลอตัวของอุตสาหกรรมรถยนต์ไทย
  แต่ด้วยการกระตุ้นจากภาครัฐผ่านโครงการรถยนต์คันแรก
  ทำให้อุตสาหกรรมรถยนต์กลับมาเติบโตอย่างก้าวกระโดด
  ซึ่งส่งผลโดยตรงต่อการเติบโตของตลาดยางรถยนต์เพื่อป้อนโรงงานประกอบรถยนต์อีกด้วย

  แม้ว่าการแข่งขันระหว่างผู้ผลิตยางรถยนต์เพื่อป้อนโรงงานประกอบรถยนต์ในประเทศไทยจะเพิ่มสูงขึ้น
  แต่บริษัทยังคงได้รับความไว้วางใจจากโรงงานประกอบรถยนต์ชั้นนำหลายแห่งในการส่งมอบยางรถยนต์สู่สายการผลิต

  แม้จะได้รับผลกระทบจากมหาอุทกภัยในปลายปี 2554 ต่อเนื่องต้นปี 2555
  แต่ด้วยมาตรการบริหารความเสี่ยงและการจัดการด้านซัพพลายเชนที่มีประสิทธิภาพของบริษัท
  ทำให้บริษัทยังคงสามารถส่งมอบยางรถยนต์ให้แก่ลูกค้าโรงงานประกอบรถยนต์โดยนำเข้ายางจากบริษัทในเครือจากต่างประเทศเพื่อลดผลกระทบต่อลูกค้าของบริษัท

(3) ตลาดต่างประเทศ (Export Market)

  การส่งออกยางรถยนต์ของบริษัท
  จะจำหน่ายแก่บริษัทในเครือกู๊ดเยียร์ในต่างประเทศทุกภูมิภาคทั่วโลก
  แม้โรงงานของบริษัทจะได้รับผลกระทบจากภาวะน้ำท่วม
  แต่หลังจากที่บริษัทกลับมาดำเนินการผลิตได้อีกครั้งในเดือนพฤษภาคม 2555
  ทำให้บริษัทสามารถส่งออกยางรถยนต์ให้แก่บริษัทคู่ค้าได้ตามปกติ

  ประเทศไทยเป็นแหล่งผลิตยางรถยนต์เพื่อส่งออกไปทั่วโลก
  หากเปรียบเทียบยอดขายยางรถยนต์ในประเทศกับต่างประเทศ พบว่า
  ยอดขายในประเทศมีสัดส่วนน้อยกว่ายอดการส่งออก
  แต่ด้วยผลกระทบจากภาวะเศรษฐกิจตกต่ำในสหภาพยุโรปและภูมิภาคที่เกี่ยวข้อง
  ทำให้ความต้องการยางโดยรวมจากต่างประเทศลดลง
  ส่งผลให้ประเทศไทยส่งออกยางได้ลดลงตามไปด้วย
  ซึ่งการเติบโตหรือการลดลงของการส่งออกยางของประเทศไทยจะเป็นไปตามกลไกและความต้องการของตลาดโลก

  4.2.2 ผลิตภัณฑ์ยางเครื่องบิน

  การจำหน่ายยางเครื่องบินของบริษัทในตลาดต่างประเทศ
  กระทำโดยการจำหน่ายไปยังบริษัทในเครือกู๊ดเยียร์
  สำหรับการจำหน่ายในประเทศไทยจะกระทำโดยบริษัทเองซึ่งความต้องการของตลาดจะแปรผันตามภาวะเศรษฐกิจในประเทศและการเพิ่มขึ้นหรือลดลงของเที่ยวบินของสายการบินต่างๆ

4.2.3 สัดส่วนการจำหน่ายในประเทศและต่างประเทศ

  สำหรับปีสิ้นสุดวันที่ 31 ธันวาคม 2555 บริษัทมียอดการจำหน่ายในประเทศและต่างประเทศดังนี้

  -------------------------- ------------------ --------------------------
  สัดส่วนการจำหน่าย                                คิดเป็นร้อยละจากยอดขายทั้งปี

  การขายภายในประเทศ (บาท)    1,727,563,824      49.65

  การขายส่งออกต่างประเทศ (บาท) 1,752,512,285      50.35

  รวมทั้งสิ้น                    3,480,076,109      100
  -------------------------- ------------------ --------------------------

4.3 การจัดหาผลิตภัณฑ์

  โรงงานกู๊ดเยียร์ในประเทศไทยเริ่มผลิตยางรถยนต์เส้นแรกเมื่อวันที่ 14 ธันวาคม 2512
  ด้วยเครื่องจักรที่ทันสมัยและอุปกรณ์ที่มีประสิทธิภาพสูง
  บริษัทมีความมุ่งมั่นที่จะผลิตยางรถยนต์และยางเครื่องบินที่เปี่ยมด้วยคุณภาพ
  บริษัทจึงให้ความสำคัญกับระบบการควบคุมคุณภาพสินค้า นับตั้งแต่การคัดสรรวัตถุดิบ
  การตรวจสอบและการควบคุมการผลิตรวมถึงการตรวจสอบผลิตภัณฑ์ก่อนและหลังการขาย

  โดยปกติ บริษัทจัดหาวัตถุดิบที่สำคัญที่ใช้ในการผลิตจากหลายแหล่ง
  วัตถุดิบทุกชนิดที่ใช้ในการผลิตจะต้องผ่านการตรวจสอบและได้รับการอนุมัติจากศูนย์ทดสอบของ
  บริษัท เดอะ กู๊ดเยียร์ ไทร์ แอนด์ รับเบอร์
  คอมปะนี ประเทศสหรัฐอเมริกา และบริษัท กู๊ดเยียร์ อินเตอร์เนชั่นแนล คอร์ปอร์เรชั่น
  เทสต์เซ็นเตอร์ ประเทศลักเซมเบอร์ก ก่อนที่จะนำมาใช้ในการผลิต

  วัตถุดิบหลักที่สำคัญในการผลิตได้แก่ ยางธรรมชาติ (Natural Rubber) ยางสังเคราะห์
  (Synthetic Rubber) เส้นใยสังเคราะห์ (Nylon Fabric) สารเคมีต่างๆ น้ำมันผสมยาง
  ผงคาร์บอนแบล็ค (Carbon Black) เส้นใยเหล็ก (Steel Cord) เส้นลวดขอบยาง (Bead
  Wire) และวัตถุดิบอื่นๆ

  บริษัทมีนโยบายในการจัดหาวัตถุดิบทุกชนิดโดยพิจารณาจากคุณภาพ ราคา และผู้ผลิตเป็นหลัก ในปี
  2555 บริษัทมีสัดส่วนการจัดหาวัตถุดิบจากผู้ผลิตในประเทศร้อยละ 42
  เนื่องจากผู้ผลิตในประเทศไทยประสบปัญหาอุทกภัย
  ทำให้ต้องนำเข้าวัตถุดิบเข้ามาจากต่างประเทศ

  สัดส่วนการจัดหาวัตถุดิบแยกชนิดและสัดส่วนการจัดหา ได้ดังต่อไปนี้

  --------------------------------------- -------------------------------
  ชนิดวัตถุดิบ                                สัดส่วนต่อมูลค่าวัตถุดิบรวม (ร้อยละ)

  ยางธรรมชาติ                              24

  สารเคมี/น้ำมันผสมยาง                       5

  ยางสังเคราะห์                             1

  ผงคาร์บอนด์แบล็ค                           12

  สัดส่วนการซื้อวัตถุดิบในประเทศ                 42

  ยางสังเคราะห์                             29

  เส้นใยสังเคราะห์                           17

  เส้นลวดโครงยาง                           3

  สารเคมี/น้ำมันผสมยาง                       7

  เส้นลวดขอบยางและอื่น ๆ                     2

  สัดส่วนการซื้อวัตถุดิบจากต่างประเทศรวม          58

  รวมสัดส่วนการซื้อวัตถุดิบ                      100
  --------------------------------------- -------------------------------

4.4 สิ่งแวดล้อม

  บริษัทมีโรงงานเพื่อทำการผลิตยางรถยนต์ และยางล้อเครื่องบิน ตั้งอยู่ในย่านรังสิต
  จังหวัดปทุมธานี ซึ่งเป็นย่านที่มีโรงงานอุตสาหกรรมขนาดใหญ่ตั้งอยู่เป็นจำนวนมาก

  บริษัทมีนโยบายการจัดการของเสียที่เกิดจากการผลิตยางในโรงงานอย่างมีระบบ
  นโยบายหรือแผนงานดังกล่าวกำหนดขึ้นเพื่อให้มั่นใจว่า
  การผลิตสินค้าของบริษัทจะไม่ก่อมลพิษหรือส่งผลกระทบใดๆ
  ทางด้านสิ่งแวดล้อมต่อชุมชนใกล้เคียงโรงงาน

  บริษัทมีโรงกำจัดขยะสำหรับแยกขยะแต่ละชนิดเพื่อขนย้ายไปกำจัดตามกระบวนการและมาตรฐาน
  และมีการตรวจสอบโดยผู้ตรวจสอบอิสระ อย่างน้อยปีละ 2 ครั้ง

  เรื่องการปล่อยน้ำออกจากโรงงาน บริษัทให้ความสำคัญอย่างยิ่ง
  และได้จัดให้มีกระบวนการตรวจสอบก่อนการปล่อยน้ำ
  เพื่อให้แน่ใจว่าไม่มีสารปนเปื้อนใดจากการปล่อยน้ำจากโรงงาน
  และมีการตรวจสอบโดยผู้ตรวจสอบจากภายนอกด้ว

4.5 งานที่ยังไม่ได้ส่งมอบ (เฉพาะกรณีโครงการหรือชิ้นงานมูลค่าสูง)

  -ไม่มี-